b'\n_START_ARTICLE_\nSoliflukcija\n_START_PARAGRAPH_\nSoliflukcija je oblika povr\xc5\xa1inskega odna\xc5\xa1anja oziroma denudacije, kjer se z vodo prepojena preperelina na neprepustnem materialu po\xc4\x8dasi premika po pobo\xc4\x8dju navzdol. Do pojava utegne priti v razli\xc4\x8dnih okoljih, a je dale\xc4\x8d najpogostej\xc5\xa1i v polarnih ali periglacialnih obmo\xc4\x8djih z vodo pre\xc5\xbeetih ali neprepustnih, navadno stalno zamrznjenih tal (permafrost). V toplem delu leta se vrhnji sloji prsti namre\xc4\x8d stalijo in zato tudi zaradi pomanjkanja vegetacije po\xc4\x8dasi drsijo preko zamrznjene podlage. Soliflukcija pa se pojavlja tudi v tundri in visokogorju. Tak\xc5\xa1en na\xc4\x8din denudacije je mo\xc4\x8d opaziti na le rahlo, to je 0,5\xc2\xb0 nagnjenih pobo\xc4\x8djih ter pri hitrostih med 0,5 in 15 centimetrov letno. Debelina tak\xc5\xa1ne prepereline zna\xc5\xa1a od nekaj centimetrov do 2 metra.'